BEOGRAD - Klub privrednih novinara uručio je danas priznanje "Poslovni čovek godine" predsedniku kompanije YUMIS Milovanu Kociću, a za kompaniju godine proglašen je Tigar Tajers Srbija.

Tradicionalna priznanja privrednicima i kompanijama, koje su svojim radom obeležile godinu, uručena su na svečanosti u Privrednoj komori Srbije.

Kocić je rekao da je ta kompanija prošle godine ostvarila ukupan prihod od 1,2 milijarde dinara i izrazio očekivanje da će zahvaljujući investicijama u prošloj godini biti povećan izvoz već u 2015, kao i da će biti uspostavljena saradnja sa novim zemljama na afričkom tržištu.

Prehrambena industrija Yumis iz Niša je u 2014. imala nauspešniju godinu od osnivanja preduzeća i sada izvozi u 18 zemalja, a planira da svoje proizvode plasira i na kinesko tržište.

On je poručio da naša zemlja ima zastarelu tehnologiju i da zato treba da koristimo svoja prirodna bogatstva, s obzirom da imamo povoljnu klimu i izuzetno plodnu zemlju.

"Država bi zato trebalo potpuno da se okrene poljoprivredi i prehrambenoj industriji, jer tu imamo velike kapacitete i prednosti u odnosu na druge zemlje", istakao je Kocić.

Predstavnica Tigar Tajersa Milana Tošić rekla je da je ta kompanija uspešna, pre svega, zavaljujući investiciji Mišlena i izgradnji nove fabrike.

Ona je rekla da će Tigar tajers već u 2016. imati skoro udvostručen izvoz guma i zaposliti novih 500 radnika, tako da će ukupno imati 2.700 zaposlenih.

Priznanje "Projekat godine" uručeno je Termolektrani "TE KO Kostolac" direktoru Draganu Jovanoviću, koji je rekao novinarima da je prva faza modernizacije Termoelektrane Kostolac završena i da se sada u saradnji sa Kinezima ide u drugu fazu odnosno gradnju novog bloka B snega 350 megavata i proširenje kopa Drmno na 12 miliona tona uglja.
"To je jedna od najvećih investicija trenutno u Srbiji", istakao je Jovanović i dodao da će se graditi i pruga i pristanište na Dunavu za potrebe Kostolca.

Direktor Kontrole letenja Srbije i Crne Gore SMATSA Radojica Rovčanin dobitnik je priznanja za društveno odgovorno poslovanje. On je istakao da je Kontrola letenja u avgustu 2014. ostvarila rekordan rezulatat odnosno u samo jednom danu pratila 2.620 aviona.
"To znači da smo tog dana svakoga sata obezbedili bezbedan, najkraći i najbrži put za oko 200 putničkih aviona", istakao je Rovčanin.

Kontola letenja ne dobija novac iz budžeta, ali doprinosi budžetu i samo u 2014. je uplatila 30 miliona evra državi, a pomagala je i stanovništvu ugroženom u prošlogodišnjim poplavama, i donirala sredstva za zdravstvene ustanove.

Rovčanin je podsetio da će Kontrola letenja napraviti dva tehnološki najmodernija kontrolna tornja, u Beogradu i Tivatu, kao i da će ove godine biti postavljen sekundarni radar na Besnoj Kobili i izmešten radar sa Kopaonika zbog zaostalih bombi.

Poslovni potez godine je otvaranje fabrike "Fresenius Medical Care" u Vršcu za proizvodnju potrošnog materijala za hemodijalizu, gde će uz dodatne investicije u narednom periodu biti zaposleno ukupno 1.500 radnika.

Direktor Rajko Hrvačević je istakao da će zahvaljujući toj investiciji biti povećan izvoz, kao i da će ta fabrika biti značajna i za domaće pacijente.

Preduzeće "Prvi Partizan" Užice je dobitnik priznanja za održivost domaće proizvodnje, a direktor Dobrosav Andrić je rekao da su prethodnom periodu bili najveći srpski izvoznik na američko tržište, zatim da su zaposlili više od 1.000 novih radnika i da će u nove kapacitete biti uloženo više od 30 miliona evra.

Predsednik žirija Kluba privrednih novinara, novinar Tanjuga Gordana Divnić je istakla da su se privredni novinari odlučili da nagrade investicije zato što su one ključne za razvoj privrede i veće zapošljavanje.
"Kad govorimo o investicijama obično se uz njih dodaje da će pomoći većem izvozu, ali za nas je sada možda mnogo značajnije da počnemo sa substitucijom prevelikog uvoza, jer mnoge stvari možemo da napravimo i bolje, nisu drugi ništa pametniji od nas", istakla je ona.

Divnić je dodala da je možda problem u tome što se u startu gleda u zemlje koje su uvek bile razvijene i imale bolju polaznu osnovu i da bi trebalo da naučiti nešto od onih koje su bile siromašne, ali su uspele brzo da se razviju, kao što je to slučaj sa Brazilom.

Državni sekretar u Ministarstvu privrede Dragan Stevanović je istakao da su nagrađene kompanije i privrednici svetle tačke srpske ekonomije, s obzirom da su uspešno poslovali i predstavljali Srbiju uprkos teškim uslovima u kojima se nalazi privreda.

On je kazao da država unapređuje ambijent za poslovanje kako srpska privreda mogla da se razvija.
Mladi menadžer godine je Dejan Dramićanin direktor BITGER grupe koja se bavi informatikom.

Plakete i priznanja "Menadžer godine" dobio je Predrag Đurović iz Žitopromet mlina za investiciju i proizvodnju žitomlinskih i testeničarskih proizvoda, a Pavle Nenadović iz gazdinstva Nenadović za investicije u ratarsku proizvodnju.

Isto priznanje uručeno je Ljubiši Drinjakoviću iz mlekare "Bodri" u Takovu za investiciju i inovativnost u proizvodnji mlečnih proizvoda, menadžeru Klastera tekstilaca Novog Pazara AŠTEX Nerminu Baliji za udruživanje i rezultate klastera.

Direktor Specijalne bolnica Čigota dr Željko Stakić dobio je priznaje za 50 godina uspešnog rada te ustanove i doprinos razvoju zdravstvenog turizma, dok je plaketa za predanost i petnaestogodišnju posvećenost humanitarnom radu, uručena je Humanitarnoj organizaciji Stara Raška.

"Zlatno pero" koje se tradicionalno dodeljuje za privredno novinarstvo dobiće novinar Biznis dodatka lista "Danas" Mirjana Stevanović, a priznanje "Gordan Ranitović", koje nosi ime osnivača Kluba privrednih novinara, dobila je urednica portala E kapija Marija Kambić.